钦定古今图书集成/历象汇编/岁功典/第069卷 > 《淮南子》 > 时则训
## 钦定古今图书集成/历象汇编/岁功典/第069卷 > 《淮南子》 > 时则训

“仲秋之月，招摇指酉，昏牵牛中，旦觜嶲中，其位西方，
其日庚辛，其虫毛，其音商，律中南吕，其数九，其味辛，
其臭腥，其祀门，祭先肝”，凉风至，候雁来，元鸟归，群鸟
翔。天子衣白衣，乘白骆，服白玉，建白旗，食麻与犬，服
八风水，爨柘燧火。西宫御女白色，衣白采，撞白钟，其
兵戈，其畜犬。朝于总章太庙，命有司“申严百刑，斩杀
必当，无或枉挠，决狱不当，反受其殃。”是月也，养长老，
授几杖，行粰鬻饮食。乃命宰祝行牺牲，案刍豢，视肥
臞，全粹；察物色，课比类，量小大，视少长，莫不中度。天
子乃傩，以御秋气。以犬尝麻，先荐寝庙。是月可以筑
城郭，建都邑，穿窦窖，修囷仓。乃命有司趣民收敛畜
采，多积聚，劝种宿麦。若或失时，行罪“无疑。”是月也，雷
始收声，蛰虫培户，杀气浸盛，阳气日衰，水始涸，日夜
分一度量，平权衡，正钧石，角斗，称理关市，来商旅，入
货财，以便民事，四方来集，远方皆至，财物不匮，上无
乏用，百事乃遂。仲秋行春令，则秋雨不降，草木生荣，
国有大恐。行夏令，则其国乃旱，蛰虫不藏，五谷皆复
生。行冬令，则风灾数起，收雷先行，草木蚤死。八月，官
尉其树柘。

六合

仲春与仲秋为合，仲春始出，仲秋始内，故“八月失政，
二月雷不发。”